Poliisin mukaan mies on otettu kiinni.

Itä-Uudenmaan poliisi on erittäin vaitelias uudenvuodenpäivänä Vantaalla koetusta tapahtumainkulusta.

Poliisin laatiman niukan tiedotteen mukaan pelastuslaitoksen ensihoitoyksikkö oli saanut tehtävän Riipiläntielle, missä ilmoituksen mukaan piti olla kaatunut henkilö.

Riipiläntie kiemurtelee maaseutumaisessa viljelysmaisemassa Helsinki-Vantaan -lentokentän länsipuolella. Alue tunnetaan yleisesti Seutulana, joka oli myös lentokentän vanha nimi.

Kun ensihoidon yksikkö lähestyi kohdetta, sitä vastaan juoksi nainen. Poliisitiedotteen rivien välistä on luettavissa, että juokseva nainen oli hätäilmoituksen tarkoittama kaatunut nainen.

Nainen kertoi olleensa vangittuna eräässä asunnossa ja joutuneensa siellä pahoinpidellyksi. Hän kertoi asuntoon jääneen siinä asuva kolmikymppinen mies sekä mahdollisesti kaksi miehen kaveria, ja että asunnossa oli ase.

Poliisi meni asunnolle useiden partioiden voimin.

”Kohdehenkilön kiinniotto tapahtui rauhallisesti”, poliisi tiedotti.

Itä-Uudenmaan poliisilaitoksen tilannekeskuksen mukaan asiasta tiedotetaan lisää maanantaina.